Se închid supermarketurile în România?
Ministrul Agriculturii, Florin Barbu, se opune ideii de a închide hipermarket-urile în zilele de sâmbătă și duminică, în scopul de a favoriza micii comercianți din retail.
Ministrul Agriculturii a relatat că existat o discuție cu micii retaileri în cadrul Guvernului, unde aceștia și-au exprimat dorința de a închide magazinele în weekend, în special sâmbăta și duminica.
Motivația a fost legată de scăderea vânzărilor în acele zile. Mulți români preferă să se relaxeze și să facă cumpărături în timpul liber.
Ministrul a subliniat că nu crede că ar fi corect să impună o anumită programare a cumpărăturilor.
Totodată, a menționat că un sondaj ar putea confirma această preferință a românilor pentru cumpărături în weekend.
"Am avut o discuţie la guvern cu micii retaileri, au avut solicitarea aceasta de a fi închise în weekend, sâmbăta şi duminica, aceste magazine. Micii retaileri sunt procesatorii români care au şi magazine de desfacere. Scăderea vânzărilor la magazinele mici este foarte mare în perioada de weekend.
Foarte mulţi români muncesc în timpul săptămânii şi în wekeend merg şi se relaxează, se duc în mall, în mall este şi câte un supermarket, deci fac şi cumpărăturile. Eu nu cred că pot, ca ministru al Agriculturii, să vă oblig pe dumneavoastră când să vă faceţi cumpărăturile. Timpul dumneavoastră liber acela este, în weekend.
În timpul săptămânii toată lumea munceşte, toată lumea are probleme. Dacă am face un sondaj, nici românii n-ar fi de acord. În timpul săptămânii, foarte mulţi oameni merg la muncă, au un timp foarte scurt de a merge la cumpărături.
Sâmbăta şi duminica ies cu copiii, merg la cumpărături, se recreează şi alte lucruri", a explicat ministrul Agriculturii la Prima TV.
Florin Barbu nu este de acord cu modificare programului
Întrebat dacă va fi modificat programul de funcționare pentru hipermarket-uri, Florin Barbu a declarat că nu este de acord cu această propunere.
"Nu sunt de acord cu lucrul acesta. Din punctul meu de vedere, eu nu sunt de acord cu acest aspect", spune acesta.
Florin Barbu a menționat că în statele europene, cum ar fi Franța, marile lanțuri de magazine sunt închise în weekend.
Ministrul spune că în Franța, magazinele erau închise duminica după ora 13:00, dar funcționau în mod normal sâmbăta.
"Am fost în zona de Franţa. Cred că duminica după ora 13.00 erau închise, dar sâmbăta erau deschise", continua acesta.
Marcel Ciolacu așteaptă analiza experților
Premierul Marcel Ciolacu a declarat că a trimis spre analiză propunerea referitoare la posibila închidere a supermarketurilor în weekend, pentru a evalua impactul unei astfel de măsuri.
"Am dat în lucru echipei. (..) Vă spun că nu sunt un mare fan, la modul, toată lumea să îşi facă aprovizionarea, să se închidă totul după sâmbătă, la prânz. Nu cred că pot obliga pe cineva când să îşi facă cumpărăturile, chiar dacă am ajuns vremelnic premier (..) Avem şi noi limitele noastre", a precizat premierul.
"Haideţi să aşteptăm expertiza, dacă se poate face acest lucru şi dacă putem acoperi această situaţie", a mai spus el.
Cele mai multe magazine au program până la ora 20:00 sau 22:00 în weekend.
Pe lângă programul magazinelor, se ia în calcul și locație unde acestea ar trebui amplasate. Se dorește ca magazinele mari să fie scoase la periferiile orașelor.
Multe țări europene au aplicat măsuri în ceea ce privește programul marilor magazine.
Proiectul de lege din Franța, care urmărește să relaxeze reglementările referitoare la programele de lucru ale magazinelor în zilele de duminică, a provocat o reacție puternică de nemulțumire.
În Elveția, autoritățile regionale pot aproba cel mult patru duminici pe an în care magazinele sunt permise să funcționeze, dar chiar și în aceste zile, comerțul este activ doar în marile terminale de transport, precum gări, aeroporturi și benzinării.